Nov 02,2017
కార్ల విక్రయాలు అంతంతే..!
న్యూఢిల్లీ : ప్యాసింజర్‌ వాహన కంపెనీలకు పండుగ సీజన్‌ పెద్దగా కలిసివచ్చినట్టు కనిపించడం లేదు. ప్రస్తుత ఏడాది అక్టోబర్‌లో మారుతీ సుజుకీ, టాయోటా, మహీంద్రా, టాటా మోటార్స్‌ తదితర దేశీయ ప్యాసింజర్‌ వాహన అమ్మకాలు ఒక అంకె వృద్ధితో సరిపెట్టుకున్నాయి. హ్యుందారు, ఫోర్డు అమ్మకాలు ప్రతికూలతను ఎదుర్కొన్నాయి.
మారుతీ సుజుకీ..
దేశంలోనే అతిపెద్ద కార్ల తయారీ కంపెనీ మారుతి సుజుకి గత అక్టోబర్‌లో 9.9 శాతం వృద్ధితో 1,36,000 యూనిట్లు విక్రయించింది. 2016 ఇదే మాసంలో 1,23,764 యూనిట్లు అమ్మకాలు చేసింది. అత్యధికంగా స్విప్టు, డిజైర్‌, బలెనో మోడళ్లకు మంచి మద్దతు లభించింది.
హ్యుందాయ్‌..
హ్యుందారు మోటార్‌ ఇండియా లిమిటెడ్‌ (హెచ్‌ఎంఐఎల్‌) 2017 అక్టోబర్‌లో 49,588 యూనిట్ల అమ్మకాలతో సరిపెట్టుకుంది. గతేడాది ఇదే మాసంలో ఈ కంపెనీ 50,017 యూనిట్లు విక్రయించింది.
ఫోర్డ్‌ ఇండియా..
క్రితం అక్టోబర్‌లో ఫోర్డ్‌ ఇండియా అమ్మకాలు 43.82 శాతం క్షీణించి 4,218 యూనిట్లతో సరిపెట్టుకుంది. 2016 ఇదే మాసంలో 7,508 యూనిట్లు విక్రయించింది. కొత్త మోడళ్లు ప్రక్రియలో ఉండటం వల్ల అమ్మకాలకు మద్దతు లభించలేకపో యిందని ఫోర్డ్‌ ఇండియా ప్రెసిడెంట్‌ అనురాగ్‌ మెహ్రోత్రా పేర్కొన్నారు.
టాటా మోటార్స్‌..
ప్రముఖ ఆటోమొబైల్‌ కంపెనీ టాటా మోటార్స్‌ తన ప్యాసింజర్‌ వెహికల్‌ అమ్మకాల్లో కేవలం 1 శాతం పెరుగుదలను నమోదు చేసింది. క్రితం అక్టోబర్‌లో ఈ కంపెనీ అమ్మకాలు 16,475 యూనిట్లుగా నమోదయ్యాయి. మార్కెట్‌ విశ్వాసానికి అనుగుణంగా అమ్మకాలు చేయగలిగామని టాటా మోటార్స్‌ ప్యాసింజర్‌ వెహికల్‌ బిజినెస్‌ ప్రెసిడెంట్‌ ఉనిత్‌ మయాంక్‌ పరీక్‌ పేర్కొన్నారు. భవిష్యత్తు మార్కెట్‌ బాగుంటుందని ఆశిస్తున్నామన్నారు.
మహీంద్రా అండ్‌ మహీంద్రా..
ప్రస్తుత ఏడాది అక్టోబర్‌లో మహీంద్రా అండ్‌ మహీంద్రా అమ్మకాలు స్వల్పంగా పెరిగి 48.818 యూనిట్లుగా నమోదయ్యాయి. గతేడాది ఇదే మాసంలో 48,729 యూనిట్లు అమ్మకాలయ్యాయి. క్రితం మాసం పరిశ్రమ మిశ్రమ ఫలితాలను నమోదు చేసుకుందని ఎంఅండ్‌ఎం ఆటోమోటివ్‌ సెక్టార్‌ ప్రెసిడెంట్‌ రాజన్‌ వదేరా పేర్కొన్నారు. దంతెరస్‌, దీపావళి సమయంలో కొంత డిమాండ్‌ ఉన్నప్పటికీ మిగితా సమయంలో సాధారణంగా ఉందన్నారు. గతేడాది పండుగ సీజన్‌లో వాహన పరిశ్రమ అమ్మకాల్లో మెరుగైన వృద్ధి రేటును కనబర్చిందన్నారు.
మీ స్నేహితులకు రికమెండ్ చెయ్యండి